Category: Romeine - Brooklyn-Gemeente
Abba beteken Vader! - Romeine 8:15; Efesiërs 1:3-5; Galasiërs 4:4-7
Die Apostoliese geloofsbelydenis bely: Ek glo in God die Vader, die Almagtige, die Skepper van hemel en aarde …
Daar is 'n paar lesse wat ons uit hierdie belydenis leer:
Eerstens, ons hemelse Vader is die ewige Vader van Jesus Christus. Dit beteken dat die beskrywing van "Vader" die kern is van wie God is.
Tweedens, God die Vader is die Skepper van alle dinge en alles behoort dus aan Hom. Hy onderhou en regeer sy hele skepping.
Derdens, die Skepper en Regeerder van die heelal is my God en Vader/Pa.
Vierdens, God is ons Vader oor Jesus Christus. Ons is kinders van God, nie oor ons dit verdien het nie, maar oor ons aangeneem is. God is die Vader van elkeen wat Jesus Christus as 'n ouer broer het (Hebreërs 2:10-17). Johannes 1:12 sê die wat Jesus ontvang het, het die reg gekry om God Vader te noem. Hierdie verhouding behoort nie ligtelik opgeneem te word nie, want dit het die Vader duur gekos. Hy moes sy eie Seun daarvoor opoffer.
Vyfdens, beteken dit ons kan staatmaak op die Vader se voorsiening en sorg. Hy is met ons in goeie en slegte tye (kyk Romeine 8:28).
Sesdens, ons leef met hoop want ons weet daar is 'n Vaderhuis wat vir ons wag. Die probleem is dat die mens se storie een van ballingskap geword het. Hoekom? Want die mens het besluit om sy rug op God te draai en vir hom- of haarself te leef. Met die sondeval is die mens uit God se huis verban en ons vra, hoe kan ons terugkeer? Die evangelie antwoord hierdie vraag deur aan ons te vertel dat Jesus sy eie huis verlaat het (Filemon 2:6-7). Hy is gebore weg van sy biologiese ouers se huis en in Matteus 8:20 lees ons hoe Hy rondloop sonder om 'n huis van sy eie te hê. Uiteindelik word Hy selfs buite die stad van God gekruisig as 'n teken van sy ballingskap en verwerping (Hebreërs 13:11-12). Hy het letterlik ons plek ingeneem en ervaar die ballingskap wat die mens verdien het, Hy is verwerp sodat ons weer in die Vaderhuis toegelaat word (kyk Johannes 14).